বাতাসে কি টিয়ার গ্যাসের ঝাঁঝ? অন্ধকার ভেদ করে বিশ্ববিদ্যালয়মুখী রাস্তার ওপর ব্যারিকেড দেখা যাচ্ছে? বিশ্ববিদ্যালয় ক্যাম্পাসের নৈঃশব্দ ভেদ করে গুলির শব্দ শোনা গেলো! সচকিত হয়ে ওঠে সাংবাদিকরা। সেই বছর তিরিশ আগে এমনি সন্ধ্যাগুলো অনিরাপদ হয়ে উঠতো। মিছিলের মিলিত কন্ঠস্বর শোনা যেতো, শোনা যেতো ধাবমান পুলিশের বুটের আওয়াজ, বাতাসে ভেসে থাকতো টিয়ার শেলের ধোঁয়া। উন্মাতাল স্বৈরাচার বিরোধী আন্দোলনে জীবন বাজি ধরেছিলো তখনকার তরুণরা।টিয়ার গ্যাসের গন্ধ ভেসে এলা নাকে? অলৌকিক কোনো সিনেমার দৃশ্যের মতোই সামনে দিয়ে চলে মোটর বাইকে কঠিন চোয়ালের রাজনৈতিক কর্মীরা! নাহ, এতো বছর পরে টিয়ারগ্যাস আসবে কোত্থেকে!কান পাতলে কেন শোনা যাবে তাড়া করে ফেরা পুলিশের বুটের শব্দ!কেনো দেখতে পাবো সেই কর্মীদের?এখন তো সময়ের স্থিতিকাল চলছে। ভীষণ শান্ত হয়ে আছে চারদিক। তখন তো বইমেলা উপদ্রুত হয়ে থাকতো রাজনীতির সংঘাতময় পরিবেশে। এখন তো হুট করে মেলা বন্ধ হয়ে যাবে না তেমন কোনো কারণে। বারুদ-ভর্তি রাজনীতির থলে ফেটে যাবে না আচমকা আগুনে।